ACTA DE LA SESSIÓ ORDINÀRIA

CELEBRADA PEL PLE DE L'AJUNTAMENT

EL DIA 30 DE MARÇ DE 2023

Membres assistents:

Maria Ramon Salas

Maria Sureda Matamalas

Josep Pol i Font

Maria Antònia Castell Polo

Joan Ferra Terrassa

Antoni Bordoy Fernández

Maria Romero Matas

Juan José Garrofé Marimon

Marta Neus Lopez Cortes

Carlos Quesada Casas

Rafel Mir Canyelles

Membres que excusen la seva assistència

Antoni Asensio Campoy

Miguel Fernàndez de Heredia Cañellas

 A la Vila d'Esporles, Comunitat Autònoma de les Illes Balears, essent les denou i trenta minuts de dia 30 de març de 2023, es reuneix de forma presencial i telemàtica en primera convocatòria, a la sala de Plens de l’Ajuntament, el Ple de la Corporació sota la presidència de la Sra. batllessa, Maria Ramon Salas, i amb l’assistència dels senyors regidors que es relacionen a l’encapçalament, amb l’objecte de celebrar sessió ordinària i en ella tractar els assumptes inclosos a l’ordre del dia, el qual fou degudament notificat. Assisteix com a secretària la Sra. Francisca Maimó Molina

**1.- ACTA ANTERIOR.-** La Sra. presidenta pregunta si qualque membre de la Corporació ha de fer qualque observació a l’acta de la sessió ordinària de dia 23 de febrer de 2023.

 No es presenta cap observació, i sotmesa a votació es aprovada per unanimitat.

**2.-** **EXPEDIENT 444/2023. APROVAR LA COL·LABORACIÓ DE L'AJUNTAMENT D'ESPORLES EN EL PROJECTE "VACANCES EN PAU 2023" A PETICIÓ DE L'ASSOCIACIÓ D'AMICS DEL POBLE SAHRAUI.-** La batlessa Maria Ramon Salas, dona lectura a la següent:

**PROPOSTA DE BATLIA**

Vista la sol·licitud realitzada per l’Associació d’Amics del Poble Sahraui de les Illes Balears per la qual sol·licita a l’Ajuntament d’Esporles col·laboració per dur a terme el programa “Acull un somriure, acull un infant sahrauí” durant els mesos de juliol i agost.

PROPÒS el següent ACORD:

**Primer**.- L’Ajuntament d’Esporles es COMPROMET a facilitar la difusió i la sensibilització del projecte “Vacances en Pau 2023” arreu del municipi.

**Segon**.- L'Ajuntament d’Esporles DONARÀ suport a la inserció dels infants dins les activitats municipals, tot facilitant la participació gratuïta dels nins i nines sahrauís a serveis municipals, com ara: escoletes, centres esportius i d’oci, etc.

**Tercer**.- L'Ajuntament d’Esporles FACILITARÀ, en cas que hi hagi famílies acollidores, que el/la treballador/a social municipal entrevisti les famílies per tal de saber si són aptes per fer l´acolliment.

**Quart**.- DONAR COMPTE d’aquest acord a l’entitat organitzadora per la seva presentació on procedeixi i als efectes corresponents.

Sotmesa a votació la proposta fou aprovada per unanimitat dels assistents.

**3.- EXPEDIENT 472/2023. MOCIÓ PRESENTADA PER PAS-MES PER ESPORLES RELATIVA A LES CONSEQÜÈNCIES DE LA TEMPESTA “JULIETTE”.** La batlessa Maria Ramon Salas, dona lectura a la següent:

**Moció relativa a les conseqüències de la tempesta “Juliette”.**

A proposta del grup municipal del PAS-MÉS per Esporles a l’Ajuntament d’Esporles es sotmet a la consideració del PLE la següent

**MOCIÓ**

Fou el passats 27 i 28 de febrer quan les Illes Balears patiren les principals conseqüències negatives de la tempesta “Juliette”, especialment el dimarts 28 de febrer a on foren moltes les emergències que es succeïren a causa de les intenses nevades, el vent, la pluja i el fred. Uns efectes que es materialitzaren, entre d’altres, en inundacions, carreteres i vies tallades, persones aïllades i incomunicades als seus domicilis, danys a les propietats privades i un perjudici de valor incalculable a l’arbrat, principalment, de la Serra de Tramuntana, etc.

En aquest context, el passat 28 de febrer, la borrasca “Juliette” provocà, també, nombroses incidències al municipi d’Esporles, especialment a Sobremunt i es Verger. A banda de les produïdes per l’aïllament de veïns durant més de 48 hores, cal destacar les següents: arbres caiguts a la via pública; talls de llum; caigudes dels pals i cablejat que posen en perill la seguretat de la població civil; esllavissades i talls a les carreteres; marges caiguts; i danys materials de distinta consideració a algunes finques i propietats privades (domicilis).

Per tot això, el Ple adopta el següents

**ACORDS**

**Primer.-** L’Ajuntament d’Esporles constata l’afectació de les zones del Verger i Sobremunt per la borrasca “Juliette”, ocasionant nombrosos danys que requereixen de distintes actuacions per tal de garantir la seguretat de la població civil (cablejat elèctric), actuacions de reparacions de marges i vies a zones públiques i privades, altres actuacions per danys ocasionats a propietats privades, actuacions d’autoprotecció en els entorns urbans i forestals i actuacions per prevenir incendis forestals.

**Segon.-** L’Ajuntament d’Esporles agraeix les actuacions d’emergència dutes a terme pels diferent cossos d'emergències, els veïns i voluntaris de les zones afectades i els recursos humans i materials del propi Ajuntament d'Esporles.

**Tercer.-** L’Ajuntament d’Esporles continuarà destinant els recursos propis possibles a les tasques de condicionament de les zones afectades d’Esporles.

**Quart.-** L’Ajuntament d’Esporles, vista la presentació de l’informe del Govern de les Illes Balears de valoració de danys a les masses forestals de Mallorca arran del temporal “Juliette” i a on es destinaran 540.000 euros a les primeres tasques d’emergència a distintes àrees dels municipis d’Escorca, Felanitx, Fornalutx i Selva, insta el Govern de les Illes Balears a dur a terme actuacions en el mateix sentit a les zones del Verger i Sobremunt del municipi d’Esporles tot d’una sigui possible.

**Quint.-** L’Ajuntament d’Esporles realitzarà una campanya informativa amb totes les ajudes ja anunciades (insulars i autonòmiques) i totes aquelles que s’anunciïn en un futur, sigui quina sigui l’administració, per tal de pal·liar els desperfectes originats per la tempesta “Juliette”.

**Sext.-** L’Ajuntament d’Esporles Dona suport a la petició del Govern de les Illes Balears per tal de que l’Estat espanyol declari zona catastròfica, amb la categoria de zona greument afectada per una emergència de protecció civil, les àrees afectades per la borrasca Juliette. I que aquesta vengui acompanyada d’ajudes suficients per a propietaris i administracions locals per tal de fer front als costs de les diferents actuacions de reparació.

**Sèptim.-** L’Ajuntament d’Esporles sol·licita al Govern de les Illes Balears el condicionament, tan aviat com sigui possible, l’etapa 3 (Esporles – Can Boi) de la Ruta de Pedra en Sec que també han sofert destrosses.

**Vuitè.-** L’Ajuntament d’Esporles insta a les diferents empreses encarregades del subministrament elèctric i les telecomunicacions, a revisar les infraestructures a les zones del Verger i Sobremunt per eliminar situacions de risc que es puguin haver generat.

Sotmesa a votació la moció fou aprovada per unanimitat dels assistents.

**4.- EXPEDIENT 473/2023. DECLARACIÓ INSTITUCIONAL SOBRE ELS JUEUS REFUGIATS A ESPORLES I QUE VAN SER EXPULSATS PEL FRANQUISME.-** La batlessa Maria Ramon Salas, dona lectura a la següent:

**DECLARACIÓ INSTITUCIONAL SOBRE ELS JUEUS REFUGIATS A ESPORLES I QUE VAN SER EXPULSATS PEL FRANQUISME**

EXPOSICIÓ DE MOTIUS

En l’àmbit del dret internacional, el dret a la reparació de les víctimes d’un conflicte és un dels objectius prioritaris de les societats democràtiques. Com a reparació, des d’una perspectiva àmplia, s’entén al conjunt de polítiques orientades al ressorgiment pel dolor ocasionat; a la restitució dels dretseconòmics, polítics i socials violats; i a la devolució públicai transparentdels dretsd’honor.

A finals de l’any 1939 arribaren a Esporles, procedents d’Alemanya, els individus Leo Israel Frischer i Hans Israel Mayer Classen, La seva condició de jueus feu que haguessin de sortir del seu país per fugir del nazisme davant la persecució sistemàtica que rebia el col·lectiu jueu per part de les autoritats.

Es varen instal·lar al carrer de Sant Pere, 11 i allà muntaren un estudi de fotografia, donat que Leo Frischer era fotògraf de professió. Durant el temps de la seva estada al poble feren bastants de reportatges de noces i retrats. Una de les fotografies més significatives que va fer és la del matrimoni Jaume Matas (aleshores batle de la localitat) i la seva esposa quan sortien de l’església parroquial, així com també una feta a la banda de música el dia de Sant Pere.

El 15 de juny de 1940 la Batlia d’Esporles va rebre un escrit de la *Comisaría de Investigación y Vigilancia* exposant el següent: *“Se sirva disponer sea comunicado a los súbditos Leo Israel Frischer y Hans Israel Mayer Classen con domicilio en calle San Pedro, nº 11, para que se presenten a la mayor brevedad en esta COMISARIA DE INVESTIGACION Y VIGILANCIA para comunicarles la orden de expulsión del Territorio Español, ordenada por la Dirección General de Seguridad con fecha 06 de los corrientes.”* El Batle, Francisco Bosch, amb data 16 de juliol de 1940, envià al comissari un escrit, en què comunicava que els interessats Leo Frisher i Hans Mayer Classen havien estats citats el 17 de juliol davant aquesta comissaria. Aquest fet provocà la seva sortida precipitada del poble i de l’illa. Posteriorment Leo Frisher fou detingut a la frontera d’Irun el dia 20 de juliol i Hans Mayer Classen, juntament amb la seva esposa Lissa, arribaren en vaixell a Nova York.

En total foren cinc els refugiats alemanys a Esporles: dues parelles (ells jueus i elles protestants) i un fotògraf. Havien arribat el 1938 fent la mateixa ruta: Alemanya-Tànger-Esporles.

Les dues parelles, que eren adinerades, varen poder marxar als Estats Units. En canvi, el fotògraf va ser enviat al camp de concentració de Miranda de Ebro (Burgos) abans de poder marxar a Gal·les, on vivia la seva dona.

Amb aquests fets queda demostrada la connivència de l’ajuntament d’Esporles per col·laborar de manera activa amb la persecució antisemita dins el nostre poble.

ACORDS

El Ple de l’Ajuntament d’Esporles acorda:

* Restituir la figura dels súbdits alemanys Leo Israel Frisher i Hans Israel Mayer Classen davant l’actuació municipal.
* Crear una comissió formada per un/a regidor/a de l’Ajuntament, un membre del grup de memòria històrica d’Esporles i un membre dels investigadors que realitzaren el documental *L’alemany de la botiga de fotos*, per tal de dur endavant una sèrie d’activitats i actes en reconeixement Leo Israel Frisher i Hans Israel Mayer Classen.
* Prendre les mesures necessàries per fer respectar aquest acord.

Sotmesa a votació la proposta fou aprovada per unanimitat dels assistents

**5.- DECRETS DE BATLIA.-** La secretària, dóna compte dels decrets de Batlia haguts des de l’últim Ple del núm. 135/2022 al 239/2023.

**6.- CORRESPONDÈNCIA I DISPOSICIONS OFICIALS**.- A l’apartat de correspondència, es dóna compte de la correspondència haguda des de l’últim ple. Així com es donen a conèixer les disposicions oficials més rellevants hagudes des de l’últim ple.

**7.- PRECS I PREGUNTES.-** no se’n fan

 Un cop examinats els punts assenyalats a l’ordre del dia, essent les denou hores i quaranta-vuit minuts la Sra. batlessa aixecà la sessió, i per fer-hi constar el que s’hi ha tractat, jo la secretària en donc fe, i amb el seu Vist-i-plau estenc la present Acta al lloc i la data assenyalats a l’encapçalament.

La secretària Vist i plau

 La batlessa